
Rezumat 


Reţeaua de metafore care învăluie cunoașterea științifică suscită astăzi interesul 
multor cercetători. O literatură de specialitate tot mai consistentă semnalează 
că gîndirea și exprimarea metaforică aduc ştiinţei atit beneficii cît si deservicii, 
astfel că obiectul principal al lucrării de față este de a sonda relevanta unor meta- 


fore generate de scris si potentate de prestigiul acestei tehnologii comunicative. 
Cuvinte-cheie: Corelaţiile si ramificárile acestor matrice pot fi, la rigoare, cartografiate prin lec- 
bibliotecă tura textelor de referință. Interpretate ca noduri de rețea, operele fondatoare 
metaforă în știință au forţa de a schimba traiectoria explorării științifice si a reconfigura 
felul în care înţelegem să ne raportăm la realitate. Întrucât asumarea sarcinii de a 
sonda arhitectura metaforică a tuturor textelor ştiinţifice de prim rang ar depăși 
cu mult mizele particulare ale lucrării de față, am preferat să reliefám cîteva din 
matricele metaforice centrale ale tradiţiei scrisului pe care le regăsim în opera 
lui Carl von Linné, cu observaţia că, în posteritate, modelul clasic de catego- 
rizare impus în ştiinţele naturale de învățatul suedez a consolidat stabilitatea 
vocabularelor botanice vernaculare si a favorizat popularizarea si internationali- 
zarea multor denumiri ştiinţifice de plante. Axul în jurul căruia este organizată 
argumentarea este reprezentat de metafora bibliotecii. 


taxonomie botanică 
nomenclatură binomială 
lingvistica textului 


„Nomina si nescit perit et cognitio rerum” 


Carolus Linnzus, Philosophia botanica, 1751 


1. Preliminarii 


Pe măsură ce scrisul s-a afirmat ca cel mai potrivit mijloc de tezaurizare a cunoaşterii, aspectele si activităţile 
relevante presupuse de acesta— alfabete, instrumente de scris, tipuri de texte, actul sau tehnica de a scrie, 
precum si activitatea de a citi—au dobindit valorificări şi semnificaţii multiple, menite să consolideze au- 
toritatea respectivei tehnologii comunicative. Considerată din unghi semiotic, fiecare din etapele impor- 
tante în evoluţia scrisului— scrisul de mînă, scrisul de tipar, scrisul electronic—pune în lumină existenţa 
unor reţele metaforice care străbat aidoma unor cursuri de apă peisajul istoric al cunoașterii. Această pînză 
diafană, dar rezistentă de analogii si conexiuni servește celor mai variate funcţii particulare (cognitivă, ar- 
gumentativă, ilustrativă, explicativă, expresivă etc.) aflate sub umbrela funcţiei de comunicare a limbajului 
uman (Gafton & Gafton, 2015). 

Reţeaua metaforelor scrisului are caracter organic, în interpretarea filosofică propusă de Cassirer (2008, 
p. 109-111): principiu speculativ universal, unitate care există în totalitatea individualitátilor. În timp, 
unele dintre elementele constitutive ale întregului au germinat în constelații autonome în raport cu ma- 
tricea de origine. Ilustrări tipice pentru desfășurarea acestui proces de evoluţie prin selecţie culturală sînt 
arhitecturi primare precum ALFABET, LIMBĂ sau CARTE, cu numeroase concretizări în religie, artă si 
ştiinţă. 


* Adresă de corespondență: joanister(Qemail.com. 


© 2020 Autorii. Drepturile de publicare apartin Revistei. Diacronia 11, 10 iunie, 2020, A155 (1-14) 


Textul este accesibil în mod gratuit, in concordantá cu prevederile licentei Open Access CC-BY. 


2 Ioan Milică 


2. Metafora cărţii 


Ca artefact cultural de importanţă cardinală in perpetuarea tradiţiilor istorice ale scrisului, cartea consti- 
tuie nucleul unor reflectări metaforice străvechi. Din moştenirea antichităţii greco-latine, creştinismul a 
preluat o însemnată zestre intelectuală pe care a imbogátit-o cu un remarcabil cult al cărţii și al interpretării. 
Desi nu există temei pentru a crede că asemănarea lumii naturale cu o carte ar avea rădăcini exclusiv cres- 
tine, ştim că ideea străbate literatura creştină timpurie. Mai precis, după cum observă Crease (2006, p. 16), 
în creştinism „s-a încetățenit de secole ideea că lumea este înfățișată în două cărți fundamentale. Prima 
dintre acestea, patura (subl. n.), e o lume de semne care își dezvăluie sensurile atunci cînd e interpretată în 
acord cu scriptura (subl. n.), cea de-a doua carte, din care aflăm înţelesul suprem sau gramatica semnelor 
naturii. Cele două cărţi se citesc nedespártite, trecînd de la una la cealaltă, de la ceea ce există în natură 
la ceea ce se zice în scriptură”. Altfel spus, în viziune creștină, „cele două cărţi ne-au fost date de același 
Dumnezeu; pe cea dintîi am primit-o prin facerea lumii, cea de-a doua a fost scrisă mai apoi. Cunoaşterea 
pe care o avem despre cartea naturii precedă si confirmă Scriptura, fiind ca o poartă deschisă către Biblie si 
ca o iluminare a cuvintelor acesteia” (Tanzella-Nitti, 2005, p. 241). Mai mult decât atît, în viziunea unor 
autori creştini prerenascentiști, liber nature si liber scripture coexistă fără contradicții, astfel că tot ceea ce 
se află în prima carte, se regăsește şi în cea de-a doua. Natura dezvăluie alfabetul sacru al creaţiei, Scriptura 
subliniază voinţa şi puterea universal creatoare a autorului divin. Citind în armonie cele două cărţi, omul 
înţelege că el însuși reprezintă cel mai important cuvînt din marea carte a Creaţiei (Tanzella-Nitti, 2005, 
p. 241). 

Ín Renastere, consemnarea observatiilor empirice si experimentelor care au permis formularea unor 
legi ale naturii a deschis o nouă perspectivă asupra legăturii dintre cartea naturii si cartea scripturii. Fără a 
sfida ideea că Dumnezeu atotputernicul este arhitectul si ziditorul lumii, învăţaţi precum Galileo Galilei 
sau Johannes Kepler au arătat că, pentru a desluși tainele universului, omul trebuie mai întîi să deprindă 
limba tehnică! în care a fost scrisă marea carte a lumii. În contrast cu tradiţia timpurie, conform căreia 
oricine poate citi semnele din cartea naturii (Sf. Augustin), scrierile unor cărturari din epoca Renașterii 
prevestesc opoziţia instituită ulterior între liber nature şi liber scripture. Mai exact, opera divină devoalează 
existenţa unui conflict între limbajele si cititorii cărților creaţiei (Tanzella-Nitti, 2005, p. 243) si, după cum 
arată Crease (2006, p. 16), această tensiune devoaleazá o ruptură în interpretarea condiţiei celor două cărți 
simbolice: „Pentru a înţelege natura nu mai era nevoie ca cineva să recurgă la ajutorul alegoric al Bibliei, 
astfel că observarea naturii a fost concepută ca activitate independentă, desfășurată de o categorie distinctă 
de învăţaţi. Prin urmare, cartea naturii a fost considerată ca text primar sau ca prototip scris în limbaj 
tehnic, pe cînd scriptura a fost privită ca manual pe înţelesul tuturor, scris în limbaj popular”. 

În rezonanță cu această perspectivă, în secolul al XVII-lea se instaurează și o schimbare în regimul de 
lectură al celor două cărţi. Din unghiul limbajului tehnic în care este scrisă, cartea naturii presupune o 
descifrare mai cu seamă raţională, întemeiată pe observaţie. În lumina mesajului transmis, scriptura are un 
înţeles inspirat de divinitate. Între cunoaşterea bazată pe demonstraţie si credința întemeiată pe revelație 
se instaurează o opoziţie dialectică. Pe teren cultural, acest proces de rationalizare a cunoașterii semnalează 
o schimbare de paradigmă și de accent in economia valentelor atribuite observaţiei, pe de o parte, si inter- 
pretării, pe de altă parte. Pe măsură ce cununa de lauri trece de pe fruntea teologului ori a literatului pe cea 
a geometrului ori a naturalistului, strávechiul echilibru dintre Zber nature şi liber scripture va fi conceput 
şi înfățișat metaforic în termenii unei inegalităţi: expansiunea unui univers rational, ordonat, inteligibil 
implică o dislocare a lumii în care domină revelaţia, credința si interpretarea alegorică a scripturii. În epoca 
Luminilor, asimetria dintre explicit si implicit, dintre denotatie şi conotaţie, dintre noţiune si imagine va 
conduce către o și mai netă profilare a specificului gîndirii ştiinţifice în raport cu religia sau cu artele. 


Pentru Galilei, limba care luminează accesul prin labirintul altfel întunecat al universului nu este alta decât matematica 
(cf. Tanzella-Nitti, 2005, p. 243). În viziunea lui Kepler, astronomii sînt preoți ai Prea Înaltului Dumnezeu din cartea naturii 


(Harrison, 2004, p. 59-84). 

3. Metafora bibliotecii 


Reflectările metaforice ale cărții au favorizat germinarea și înflorirea unei alte matrice, avînd ca nucleu 
noţiunea de BIBLIOTECĂ. În mentalitatea medievală, cartea şi biblioteca au constituit surse excelente de 
simbolizare a memoriei. În acest sens, se cuvine să remarcăm că desemnarea memorării şi memoriei prin 
recurs la diverse metafore ale scrisului consolidase, încă din antichitate, ideea cá „memoria e în mare parte 
ca o carte, ca o pagină scrisă sau ca o tăbliță de ceară pe care scrie ceva” (Carruthers, 2008, p. 18). Acestui 
prim model de conceptualizare a memoriei, tabula memorie, i s-a asociat un al doilea, thesaurus sapientie, 
valorificat pentru a face referire la organizarea internă a memoriei. Mai precis, conceperea memoriei ca 
„bibliotecă de texte puse la dispoziţie si utilizate prin aplicarea conștientă a unor scheme euristice" (Carru- 
thers, 2008, p. 39), a avut rolul de a sublinia caracterul organizat al unei memorii bine educate. După cum 
cărţile dintr-o bibliotecă sînt ordonate în acord cu un sistem de clasificare rational si exhaustiv, tot astfel 
educarea riguroasă şi continuă a memoriei determină constituirea unui tezaur de înţelepciune. Cultivarea 
sistematică a memorării contribuie direct si activ la dezvoltarea bibliotecii memoriei. În conştiinţa multor 
cărturari medievali, în inima acestei biblioteci imaginare se află Biblia, carte a cărţilor, simbol suprem al 
armoniei universale (Rieger, 2000). 

Conexiunile stabilite între concepte precum CARTE si BIBLIOTECĂ, pe de o parte, şi MEMORIE, res- 
pectiv NATURĂ, pe de altă parte, evidenţiază nu numai faptul că dela o epocă la alta se produc reconfigurări 
simbolice care, in fond, indică dimensiunea istorică a culturii, ci şi că această variaţie ar putea fi, la rigoare, 
reconstituită si cartografiată, în raport cu diverse arii şi domenii ale cunoașterii umane. În lucrarea de față, 
prin raportare la modelul de clasificare științifică propus de Carl von Linné, voi sonda tripla configurare 
metaforică a ideii de bibliotecă: 1. spaţiu privilegiat al observaţiei si cunoaşterii, 2. tezaur (enciclopedic) 
de cunoștințe, 3. sistem de organizare a informaţiei. Fără a exclude amănuntul că aceste valenţe nu pot 
reface în chip complet ipostazele simbolice ale bibliotecii în cunoașterea şi comunicarea de tip erudit, este 
important să distingem filoanele principale, astfel încît, mai apoi, să le putem explora ramificările. 


3.1. Taxonomie si nomenclatură 

În istoria ştiinţelor naturale, Carl von Linné, reformator al clasificării sistematice şi al denumirilor erudite, 
este autorul unor lucrări de pionierat. Contribuțiile sale la dezvoltarea biologiei, în general, si a botanicii, 
în particular, sînt numeroase si fac obiectul unei bibliografii ample. Dezbaterea privind tradiţia intelec- 
tualá și sursele livresti ale viziunii lui Linné asupra lumii naturale este interesantă atît din unghi biologic, 
cât si filologic (Heller, 1983; Stearn, 1959), iar influenţa şcolii sale asupra cursului științei în secolul al 
XIX-lea (Stafleu, 1971) este tot atât de evidentă ca și izvorul aristotelic (Archibald, 2004; Cain, 1958) al 
modelului de categorizare oglindit de taxonomia și nomenclatura linneană. 

Portretul cărturarului este schiţat de Stearn (în Blunt, 2001, p. 6), care subliniază trăsăturile de perso- 
nalitate puse în valoare de operă: „cunoştinţe vaste, dar nu neapărat profunde, exprimare clară si concisă, 
sirguintá și tenacitate remarcabile, darul de a sistematiza și de a corela faptele, avînd conştiinţa importan- 
tei acestora în epocă”. Să adăugăm că lucrările învățatului suedez poartă însemnele Iluminismului si ale 
tendințelor filosofice dominante în secolul al XVIII-lea: rationalism, empirism si credința în marele lant 
al ființei (Serafini, 1993, p. 142). Admirator al culturii clasice, Linné a valorificat literatura si mitologia 
greco-latină pentru a boteza peste patru mii de specii de animale și aproape opt mii de specii de plante 
(Stearn, în Blunt, 2001, p. 246). 

Părintele botanicii moderne a fost în permanenţă preocupat să afle calea cea mai potrivită pentru a 
clasifica şi denumi realităţile lumii vii. În concepţia sa, filosofia naturală, adică studiul sistematic al naturii, 
se sprijină, după cum se constată atunci cînd avem în atenţie lumea plantelor, pe doi piloni: taxonomia si 
nomenclatura. În sinteza” sugestiv intitulată Philosophia Botanica (Ştiinţa botanicii, 1751), Linné afirmă 
că cele două fundamente ale botanicii, clasificarea plantelor şi denumirea acestora, au funcţii distincte. 


*Concepută ca un calendar, lucrarea e organizată în 12 capitole, simbolizind lunile anului, si cuprinde tot atâtea observaţii 
şi recomandări ştiinţifice (aforisme) câte zile numără un an obișnuit. 

În timp ce clasificarea are rolul de a reliefa asemănările si deosebirile dintre plante şi de a stabili, astfel, o 
metodă de sistematizare, denumirea servește scopului de a desemna și de a caracteriza plantele, adică de 
a indica poziţia ocupată de fiecare specimen în sistemul de descriere structurală evidenţiat prin operaţia 
de clasificare. Adăugînd că diviziunile taxonomice stabilite de Linné (clasă, ordin, gen, specie, varietate) 
sînt determinate prin descrierea structurală, opozitivă, a caracteristicilor plantelor, rezultă că denumirile 
binare, alcătuite în acord cu formula [nume de gen (generic) + nume de specie (specific)], sînt coordonate 
ale unui sistem indicial, aşa cum latitudinea și longitudinea marchează un punct oarecare de pe suprafaţa 
terestră. Aidoma altor unităţi de măsură, nomenclatura binomială este simbolizarea semiotică esenţială 
a unei descrieri structurale analitice. Prin urmare, taxonomia si nomenclatura stabilite de cărturarul su- 
edez dezvăluie un complex proces de transfer. Mai întîi, naturalistul observă realitatea, apoi realizează 
descrierea concisă și sistematică a specimenului căruia îi determină identitatea, după care sublimează des- 
crierea analitică într-o denumire cultă alcătuită dintr-un nume generic și unul specific, semnalind prin 
axele indiciale ale denumirii integrarea specimenului în sistemul de clasificare. Așadar, întregul mecanism 
procedural are temei empiric, întrucît naturalistul cercetează realitatea si o descrie în conformitate cu ceea 
ce observă, are bază rațională, dat fiind că identitatea oricărui element natural este stabilită urmînd tradiţia 
logicii aristotelice”, prin distingerea elementelor specifice de cele comune cu alte realităţi similare, si are 
caracter inclusiv (enciclopedic), deoarece permite adăugarea de noi elemente în măsura în care acestea sînt 
integrate în sistem în conformitate cu aceleași standarde de clasificare. 

În consecinţă, clasele stabilite de Linné reflectă ceea ce Rosch (1999) consideră a fi perspectiva tradi- 
ţională asupra categorizării. În acord cu această viziune, pe care Iluminismul a valorificat-o critic, 1. orice 
categorie, definită ca produs al procesului mental de clasificare a obiectelor, trebuie să fie exactă, adică 
să fie precis delimitată, 2. orice categorie implică existența unor trăsături necesare şi suficiente pentru a 
include cît mai multi membri şi 3. toti membrii unei categorii trebuie să fie deopotrivă de reprezentativi. 
Cu alte cuvinte, taxonomia si nomenclatura stabilite de părintele botanicii moderne reflectă un sistem de 
clasificare 1) precis, dat fiind că includerea unei componente într-o categorie se face fără ambiguitáti, 2) 
exhaustiv, deoarece sistemul permite clasificarea tuturor componentelor realităţii şi 3) echipolent, întrucît 
toţi membrii unei categorii au acelaşi statut valoric. După cum voi încerca să arăt în secţiunile următoare, 
sistemul linnean de clasificare s-a dovedit si un potent vehicul metaforic. 


3.2. Biblioteca si labirintul 


Într-o suită de studii excelente dedicate operei lui Linné, filologul american John Lewis Heller (1906— 
1988) probează cá stilul lapidar si esentialist al savantului suedez urmează, fără dubiu, o traiectorie retorică 
de factură clasică, fiind, de altfel, infuzat cu citate, referinţe si aluzii din literatura greco-latină (Heller, 
1983, passim). Conştient că, pentru a se impune, noua metodă naturală necesita virtuti compoziționale 
pe măsură, Linné nu abandonează tradiţia, ci o înglobează în viziunea sa (Stearn, 1959). Preluind de 
la înaintași elementele valoroase, demne de reţinut, naturalistul supranumit princeps botanicorum (prinţul 
botanistilor) a fructificat reţete expresive menite să consolideze și să ornamenteze edificiul demonstrațiilor 
sale ştiinţifice, astfel că stilul linnean s-a impus ca reper și ca standard de expunere savantă. Relevantă în 
acest sens este înfățișarea lumii naturale prin prisma ideatică şi stilistică a două matrice cu o bogată ilustrare 
metaforică în scrierile erudite: BIBLIOTECA şi LABIRINTUL!. 


3Una dintre cele mai influente viziuni privind realizarea operaţiilor de clasificare este concepţia lui Aristotel, pentru care 
„categoria semnifică, totodată, un aspect al limbajului (inclusiv al gândirii vorbite, exprimate) şi un aspect al existenţei” (cf. 
Florian, 1997, p. 76). Pentru Aristotel, dubla identitate— cognitivă şi lingvistică—a categoriilor se sprijină pe solidaritatea 
dintre gîndire şi limbaj şi trebuie pusă în relaţie cu planul componentelor lumii. Orice lucru, afirmă Aristotel, este, în sine, 
o unitate, iar omul are capacitatea de a identifica şi de a exprima atributele lucrurilor. Categoriile identificate şi discutate 
de Aristotel sînt prezentate conform unei clasificări de tip binar (absenţa sau prezența unui atribut configurează o anumită 
identitate categorială), iar acest model clasic a fost valorificat si de Linné (cf. Cain, 1958). 

“În accepţia din studiile culturale, labirintul este „o schemă antropologică, poliedrică, interdisciplinară si atotcuprinzá- 
toare, capabilă să ilumineze spaţii vaste ale imaginarului colectiv, pentru că vorbeşte despre condiția umană și / sau cosmică” 
(Bădeliţă, 2019, p. 12). 

În strînsă legătură cu străvechea conceptualizare a memoriei ca bibliotecă, spiritul enciclopedic al 
Iluminismului aduce în prim-plan o metaforă de carieră: bibliotheca nature. În opera lui Linné, această 
matrice dobindeste o interpretare originală, după cum se va vedea in cele ce urmează. 

În primul rînd, se cuvine evidenţiat șirul de bibliografii publicate sub titlul Bibliotheca Botanica. Con- 
temporani cu Linné, autori precum savantul elveţian Albrecht von Haller (1708-1777) sau naturalistul 
francez Jean-Frangois Séguier (1703-1784) au aspirat să adune în cataloage de referință tot capitalul 
intelectual al contribuţiilor dedicate lumii plantelor încă din cele mai vechi timpuri. Astfel de lucrări cu 
ambiţii exhaustive şi cu vădit caracter metatextual organizau un inventar impresionant de informaţii refe- 
ritoare la diverse surse livrești: ierbare, farmacopei, dicţionare, scrieri de călătorie, cataloage de bibliotecă 
etc. si dezvăluiau că spiritul enciclopedic al epocii miza „pe date derivate din experienţa ştiinţifică si pe o 
critică a falselor opinii din trecut” (Eco, 2016, p. 337). Implicit, această manieră de a privi realitatea prin 
ochean bibliografic devoalează un mecanism elementar al cunoașterii savante, și anume necesitatea de a 
şti ce cunoștințe s-au acumulat deja într-un anumit domeniu şi despre un anumit subiect. Totuși, rețeaua 
care învăluie o anumită realitate într-o țesătură invizibilă de referinţe bibliografice necesită sistematizare 
şi sedimentare critică, astfel că, în absenţa călăuzelor de încredere, investigarea acestui labirint al cărților 
se dovedește, ca și explorarea propriu-zisă a labirintului naturii, o întreprindere anevoioasă și riscantă. De 
aceea, sistematizarea resurselor documentare și citarea facilă a acestora sînt, în concepţia lui Linné, cheile 
de aur care deschid poarta ştiinţei. Fără acces rapid și eficient la această rețea de referinţe bibliografice care 
asigură, ca un sol fertil, înflorirea gîndirii ştiinţifice, cunoașterea savantă nu poate aspira să parcurgă cu 
succes labirintul complex al realităţii. 

În al doilea rînd, nu se poate neglija detaliul că modelul linnean de clasificare științifică a fost mai întii 
testat în realizarea unei sistematizări bibliografice cu dublă funcţie, indicativă și mnemonică. Mai precis, 
învățatul suedez considera că pentru descrierea corectă a realului, orice naturalist trebuie să stápineascá, în 
egală măsură, trei arhitecturi de sistem: sistemul referintelor si mentiunilor bibliografice, sistemul taxono- 
mic si nomenclatura binomială. Din această credință derivă, după cum relevă William T. Stearn (1911— 
2001), atenţia acordată formulei binare de menționare bibliografică”. Mai simplu spus, către mijlocul 
secolului al XVIII-lea, o memorie educatá— precum cea a lui Linné—putea reproduce fără gres citate, 
referinţe si aluzii livreşti, precum si toate diviziunile lumii naturale, dimpreună cu numele savante ale 
fiinţelor si lucrurilor astfel denumite. Ca si natura, mintea omului de ştiinţă este o bibliotecă vie. 

Nu în ultimul rînd, lectura atentă a scrierilor lui Linné, îndeosebi a celor care stabilesc concordante 
între clasificarea bibliografică a lucrărilor de botanică si taxonomia plantelor, precum Bibliotheca Botanica 
(1735) sau Philosophia Botanica (1751), le-a permis specialiştilor să reconstituie mizele multiple (ştiin- 
tifice, didactice, retorice) ale publicării respectivelor contribuţii. Am căpătat astfel acces în laboratorul 
de idei al unui savant care a influenţat decisiv evoluţia ştiinţei şi nu este greșit să presupunem că natura şi 
cărţile au fost marile pasiuni ale lui Carl von Linné. De fapt, dacă luăm aminte la tehnica de realizare a 
catalogului intitulat Bibliotheca Botanica (1735), nu ne indepártám de adevăr atunci cînd presupunem că 
matricea metaforică a bibliotecii, înţeleasă atît ca “tezaur de cunoștințe, cît si ca sistem de clasificare, pune 
bine în valoare noutatea si polivalența clasificării sistematice. În acord cu prezentarea amănunțită realizată 
de Heller (1983, p. 146-202), stilul alegoric din prefața catalogului reflectă nu numai puterea creatoare 
a imaginaţiei lui Linné (Heller, 1983, p. 146), ci şi obiectivul didactic al clasificării autorilor în acord cu 
„metoda naturală, astfel încît studenţii să stie ce cărți ar trebui să aleagă și cum să recunoască autorii care 
au scris despre un aspect sau altul al științei noastre” (Linné, apud Heller, 1983, p. 155). 

Graţie acestei abordări sistematice, instrumentul de lucru creat de maestru în beneficiul discipolilor 
este, spre a invoca o metaforă linneană de mare forţă plastică si persuasivă, firul salvator al Ariadnei care 


SÎntrucît denumirile ştiinţifice ale plantelor se alcătuiesc conform binomului nume generic (nume de gen) — nume specific 
(nume de specie), același mecanism se poate utiliza și în citarea izvoarelor bibliografice: „La fiecare citare, numele autorului 
trebuie redat în formă prescurtată, în corelaţie cu numele generic al unei plante, ca şi opera menţionată, în corelaţie cu numele 
specific; dat fiind că prestigiul unui anumit autor nu se datorează exclusiv unei lucrări, ci mai multora, titlul unei cărți se restrânge 
la un singur cuvînt” (Linné, Critica botanica, 1737, p. 322, apud Stearn, 1959, p. 5). 

indică drumul prin labirintul bibliotecii botanice. Într-o altă lucrare, Philosophia Botanica (2005 [1751]), 
firul Ariadnei este reprezentat de sistemul de clasificare a plantelor, fără de care botanica ar fi un haos. 
Paralela cărți — plante | clasificare bibliografică — taxonomie botanică îndreptățește constatarea că înțelesul 
primar atribuit noţiunii de sistem este cel de ‘cadru cuprinzător de elemente constitutive’ (Heller, 1983, 
p. 147). Prefigurarea naturii ca bibliotecă sistematic organizată are scopul de a legitima metoda de clasi- 
ficare stabilită de Linné. Titlurile în limba latină ale lucrărilor incluse în catalog au statutul taxonomic al 
speciilor si varietátilor de plante. Numele autorilor au rangul taxonomic de gen (Heller, 1983, p. 152). În 
acord cu diviziunile superioare ale ierarhiei, gruparea autorilor si a lucrărilor se realizează în ordine si clase 
(cf. Anexa A). Biblioteca din mintea unui savant este organizată după principiile categorizării aristotelice 
şi, din acest unghi, nu este lipsit de importanţă să remarcăm că cele 833 de volume clasificare sistematic de 
Linné indică natura selectivă a catalogului (Heller, 1983, p. 159). 

Pe de o parte, selecţia reliefează preocupările bibliografului, pe de altă parte, catalogul îi oferă ma- 
estrului oportunitatea de a-i îndemna pe studenti să deprindă taxonomia si nomenclatura noii metode 
naturale încă din etapa timpurie a studiului în bibliotecă. În timp, actualizarea şi prelucrarea informaţiilor 
bibliografice cuprinse în catalogul tipărit mai întîi în 1735 a favorizat realizarea unor sinteze precum 
Philosophia Botanica. Nu întîmplător, acest volum de maturitate ştiinţifică are un prim capitol intitulat 
Bibliotheca, în care autorul esentializeazá clasificarea sistematică a referintelor bibliografice si o rafineazá cu 
semnalări discrete privind importanţa acestora în istoria botanicii, notind cu majuscule numele celor mai 
importanți autori, de altfel foarte puţini la număr: Konrad Gesner (GESNERUS 1541), Andrea Cesalpino 
(CÆSALPINUS 1583), Gaspard Bauhin (BAUHINUS 1593), Robert Morison (MORISON 1669), Joseph 
Pitton de Tournefort (TOURNEFORT 1694) si Sébastien Vaillant (VAILLANT 1717). Această ierarhizare 
depăşeşte miza elementară a stabilirii unei diviziuni între lucrările de importanţă principală şi cele de 
importanţă secundară și semnalează, prin numele-cheie, care sînt, de fapt, reperele clasificării bibliografice. 
Scara valorică a contribuţiilor la dezvoltarea botanicii configurează nu atît o bibliotecă organizată în spirit 
didactic, cât o bibliotecă ideală (Heller, 1983, p. 165), o constelație a mintilor strălucite. Aidoma firului 
Ariadnei, lumina ştiinţei trasează drumul prin labirintul realităţii. 


4. Scara lui Aristotel 


Pentru cititorul contemporan, clasificarea bibliografică linneană „constituie un izvor de mari neplăceri” 
(Heller, 1983, p. 200 ş.u.). Deprinderea savantului suedez de a reda în limba latină titlurile tuturor lucrări- 
lor catalogate, indiferent dacă acestea au fost sau nu redactate în limba științei de pînă în secolul al XVIII- 
lea, nesiguranța unora dintre informaţiile bibliografice furnizate (an de apariţie, ediţie), precum și decizia 
evident arbitrară de a ordona contribuţiile după un pretins scop urmărit de acestea subminează utilitatea 
practică actuală a catalogului bibliografic. În ciuda lipsei de acuratețe, experimentul atrage atenţia asupra 
impactului major pe care l-a avut asupra pionierilor ştiinţei modelul de categorizare cunoscut drept SCARA 
LUI ARISTOTEL. Ca și alte matrice metaforice ale scrisului— ALFABETUL, CARTEA, BIBLIOTECA etc.— 
scara aristotelică are un dublu orizont, sacru și profan, constituind nucleul unui arhetip simbolic, MARELE 
LANȚ AL FIINȚEI (Lovejoy, 2001). Pe scurt, după cum constată Archibald (2004, p. 1-7), clasificarea 
realitátilor naturii in conformitate cu apartenenţa lor la diverse genuri și specii a creditat totodată si o 
ierarhizare bazată pe existența unui continuum între categorii. Pe treapta cea mai de jos a scării se află 
lucrurile simple, lipsite de viaţă, pe treptele tot mai înalte stau organismele de complexitate crescîndă 
(plante, animale, oameni). În Evul Mediu, scara lumii (scala nature) s-a îmbogăţit si cu orînduirea fi- 
intelor cerești (scala cal), intregindu-se, astfel, marele lant al creaţiei. De altfel, în tradiţia creștină cultă 
şi populară rețeaua simbolică a scării este cu adevărat impresionantă. Revigorarea post-renascentistă a 
viziunii aristotelice a culminat, în secolul al XVIII-lea, cu întocmirea unor diagrame detaliate ale lumii vii 
(cf. Archibald, 2004, p. 7-11), iar naturalisti precum Carl von Linné au conservat imaginea unei naturi 
armonios alcătuite de voinţa si lucrarea divină. 

După cum afirmă William T. Stearn, idealul savantului suedez a fost de a clasifica și denumi toate 

realităţile naturale cunoscute ale vremii sale: „prin 1753 Linné credea că numărul speciilor de plante din 
întreaga lume cu greu ar putea depăși pragul de 10.000, şi, de-a lungul carierei sale, el a denumit în jur de 
7.700 de specii de plante cu flori. Dar viaţa nu e chiar atît de simplă. Conform estimărilor moderne, doar 
numărul speciilor de plante cu flori se situează între 250.000 si 380.000, adică de cîteva ori mai mult decît 
a crezut Linné despre întregul regn vegetal, si genuri precum Senecio şi Solanum înregistrează, fiecare, peste 
1.000 de specii. De altfel, între 1900 si 1955, botanistii au descris cu vădit optimism aproximativ 198.000 
de specii noi de plante cu flori! Numărul curent al speciilor de Insecta se ridică la aproape 754.000 — 
850.000 de specii, iar regnul animal însumează un total de 930.000 — 1.120.000 de specii. Pentru biologie 
a fost într-adevăr un noroc că Linné şi-a trăit viaţa fără a avea cunoştinţă despre astfel de date statistice 
înfricoşătoare” (Stearn, 1959, p. 8-9). 

Studiile asupra taxonomiei si nomenclaturii stabilite de naturalistul suedez au surprins cu exactitate 
faptul cá prototipul aristotelic al clasificării sistematice l-a călăuzit pe părintele botanicii moderne către 
ideea de a simplifica descrierea polinomială clasică, echivalind-o cu o formulă binară alcătuită dintr-un 
indicator nominal al genului (nume generic) și un indicator nominal al speciei (nume specific), astfel încît 
solidaritatea celor două elemente-cheie să redea esenţa observaţiilor acumulate în descrierea analitică: „lu- 
ate împreună, genus si differentia alcătuiesc definiţia speciei, un argument al esenței acesteia” (Cain, 1958, 
p. 145). Cu alte cuvinte, denumirea constituie un indicativ de clasificare sistematică, asemenea plácutelor 
de înmatriculare ale autovehiculelor. Cu această înţelegere citim pasajele din Philosophia Botanica în care 
Linné lámureste statutul denumirilor de plante“: „În descrierea verbală a plantelor, toate numele sint fie 
mute (implicite — n.r.), precum cele privind clasa (160) si ordinul (161), fie sonore (explicite — n.r.) precum 
cele privind genul (159), specia (157) si varietatea (158) (Linnzus, 2005, p. 170). Aşadar, pentru orice 
botanist, denumirea științifică indică ce coordonate i se rezervă unei plante în tabloul lumii vegetale. 

Dacă luăm ca exemplu denumirea savantă a florii soarelui, Helianthus annuus L., scara aristotelică a 


7, următoarea dezlegare (Fig.1): numele exprimat 


acestui nume științific are, în acord cu tradiţia linneană 
indică genul (Helianthus < gr. belios soare' + gr. anthos floare’) si specia (annuus anual), în timp ce numele 
neexprimate (mute) indică: familia (Asteracee < gr. aster ‘sted + suf. —acee, specific rangului de familie), 
ordinul (Asterales < gr. aster stea + suf. —ales, specific rangului de ordin), clasa (Magnoliopsida < Magnolio 
“Pierre Magnol (1638-1715), botanist francez care a introdus noțiunea de familie în clasificarea ştiinţifică 
a plantelor + suf. gr. —(o)psida, specific rangului de clasă), diviziunea (Magnoliophyta < Magnolio + gr. 


phyta plante”) si regnul (Plante). 


(Plantae 


Magnoliophyta 


(Magnoliopsida) 
L (Asterales) 


L 


Asteraceae 


L Helianthus 


Helianthus 
annuus 


Figura 1: Scara aristotelică a denumirilor botanice: floarea-soarelui 


După modelul onomastic al antroponimelor, Linné a stabilit că între elementele constitutive ale formulei 
binare se instituie o deosebire importantă: numele specific nu poate exista independent de numele generic 


SNumerele trecute între parantezele rotunde indică aforismele din Philosophia botanica în care se definesc diviziunile 
clasificării sistematice stabilite de Linné. 
7În botanica sistematică actuală sînt recunoscute şapte ranguri principale: regn, diviziune, clasă, ordin, familie, gen, specie. 

tot astfel cum prenumele nu se poate despărţi de numele de familie in documentaţia oficială. Afirmind că 
numele botanic legitim (Linnzus, 2005, p. 219, aforismul 257) presupune raportarea numelui specific 
la cel generic, părintele botanicii moderne a considerat genul, nu specia, ca unitate de bază a clasificării 
sale (Stearn, 1959, p. 9) si a acordat libertate deplină în alegerea numelor”, atîta vreme cît selecţia lor „se 
realizează atent, onest si judicios” (Linnaus, 2005, p. 219, aforismul 256). În acest caz, paralela nume 
generic | nume de familie — nume specific | nume de botez scoate în evidenţă dubla funcţie a denumirilor 
ştiinţifice de plante: funcţia de desemnare și funcţia de identificare (Stearn, 1959, p. 13). 

Funcţia designativă are, în principal, finalitate mnemonică (ușurează memorarea genurilor), în timp 
ce funcţiei de identificare îi revine sarcina de a distinge și de a caracteriza speciile unui gen (Stearn, 1959, 
p. 8). Dacă ar fi să interpretăm nomenclatura binomială prin apel la categorii onomastice antroponimice, 
s-ar putea afirma că numele generic este asemănător numelui, în timp ce numele specific se aseamănă cu 
supranumele de tipul poreclelor. Cele două componente ale denumirilor botanice au constituire normată 
şi, prin aceasta, caracter conventional explicit. Intenţia lui Linné de a formula definiri binare rationale, 
esenţiale și memorabile în raport cu descrierile structurale ale realitátilor naturale a presupus crearea de 
metafore deliberate”. 


5. Metaforele nasc metafore 


Cercetarea aprofundată a taxonomiei şi nomenclaturii stabilite de Linné a evidenţiat atît istoricul refor- 
melor initiate de savantul suedez (Stafleu, 1971; Stearn, 1959), cât şi sursele ideilor sale (Cain, 1958; 
Heller, 1983). Pe terenul culturii române, influenţa exercitată de opera Carl von Linné asupra dezvoltării 
ştiinţelor naturale în a doua jumătate a secolului al XVIII-lea și în prima jumătate a secolului al XIX-lea a 
fost evidenţiată în câteva contribuţii asupra primelor excursii și scrieri botanice (Brindză, 1880; Bogdan, 
1919; Borza, 1910, 1921, 1929). Totodată, au fost analizate si primele încercări de standardizare a lexicului 
ştiinţific românesc (a se vedea, de pildă, Coteanu, 1942; Aldea, 2011; Chivu, 2013, 2014; Soare, 2010). 
Persistă, totuși, o serie de neclaritáti care subminează acurateţea cercetărilor interesate de observarea core- 
latiilor dintre elementele populare, reflectînd autoritatea tradiţiei orale, si cele culte, impuse de prestigiul 
scrisului. Încă din a doua jumătate a secolului al XIX-lea, unii dintre exploratorii folclorului autohton 
au denunțat influenţa nefastă a științei asupra limbii si creaţiilor populare. De pildă, avocatul Simeon 
Mangiuca (1831-1890), semnala, într-un eseu închinat folclorului plantelor, că publicaţiile românești de 
botanică ale timpului, între care şi Catalogul plantelor grădinei botanice a scoalei de medicină din Bucureşti 
(1866), „sînt foarte manche si defectuoase, căci autorii acestor colectiuni, tratate și opuri nu au descălecat 
la poporul nostru românesc spre a-l consulta despre botanica română, ci mai vârtos s-au mărginit a traduce 
pe română numirile plantelor din limba greacă, romană si germană ori simplu a primi denumirile din aceste 
limbi (subl. n.)" (Mangiuca, 1874, p. 512). Fără a trece cu vederea meritele unei astfel de pledoarii în 
favoarea adunării folclorului, e limpede că literatul transilvănean nu a avut în atenţie contribuţiile impor- 
tante ale unor farmaciști şi medici precum J. Benkö, I. C. G. Baumgarten, I. Czihak, J. Szabo şi alții (cf. 
Brindzà, 1879-1883), realizate în conformitate cu metoda linneaná de clasificare sistematică a plantelor. 
Prin urmare, tabloul de ansamblu creionat în presa culturală era, în parte, deformat de lipsa de acces la 
informaţia ştiinţifică de calitate. 

În realitate, asa cum arată dr. A. Fátu, fondatorul grădinii botanice din ași, trecerea în revistă a rezul- 
tatelor ştiinţifice înregistrate pînă la mijlocul veacului al XIX-lea, semnala fără greș „cît de puţin interes 
am pus noi la dezvoltare părţii ştiinţifice, de unde provine si neînsemnarea rezultatelor ce am dobindit 
în acest ram al cunoştinţelor” (Fétu, 1873, p. 13). Cu alte cuvinte, blamul pare mai degrabă un artificiu 
retoric, în condiţiile în care, în perioada respectivă, numărul publicaţiilor științifice şi de popularizare a 


3 Numele triviale pot fi probabil stabilite în același fel în care am procedat în Paz Suecicus şi ar consta dintr-un singur 
cuvînt, cuvînt ales liber din orice sursă” (Linnzus, 2005, p. 220, aforismul 257). 
Dezbaterea privind semiotica metaforelor deliberate poate fi urmărită pornind de la contribuţii precum Steen (2011) si 


Gibbs (2011). 

ştiinţei si impactul instituţiilor!” care ar fi putut extinde influenţa ştiinţei asupra poporului dovedeau că 
„sîntem cu totul modesti" (Fétu, 1873, p. 18). Fapte precum nepublicarea unor lucrări de referință (Gh. 
Şincai, J. Szabo) sau neglijarea marelui ierbar!! alcătuit de farmacistul J. Szabo ca rezultat al excursiilor 
de documentare botanică întreprinse în Moldova după 1840 sînt mai elocvente în a ilustra lipsa de preo- 
cupare publică faţă de dezvoltarea ştiinţelor naturale decît prejudecata că ştiinţa macină folclorul. "Totuși, 
observaţia că învățații vremii au tradus din alte limbi denumirile de plante merită luată in considerare, desi 
nu în sensul exagerat polemic"? adoptat de Mangiuca. 

Impulsul decisiv al Iluminismului asupra culturii românilor se face simţit către sfîrșitul secolului al 
XVIII-lea, după 1780, iar un semn de netăgăduit al acestei influenţe constă, ca și în alte părți ale Europei, 
în manifestarea unui interes tot mai sporit față de traducerea textelor specializate, concomitent cu trecerea 
în plan secund a activităţii de traducere a textelor religioase (Jeanrenaud, 2014, p. 12). Cea mai recentă 
antologie a operelor publicate de cărturarii Școlii Ardelene probează că repertoriul traducerilor realizate 
în epocă este divers: istorie, literatură, morală și filosofie, pedagogie, economie, știință, drept, teologie 
etc. (Pavel, 2018). Constatind că activitatea de traducere este consolidată, după 1830, prin publicarea 
primelor manuale de istorie naturală, nu ne rămîne decît să adăugăm că pînă la 1860 se înființează primele 
muzee si primele grădini botanice, la Iași si la Bucureşti. În deplină rezonanță cu fondarea bibliotecilor 
academice si cu înfiinţarea universităţilor, astfel de initiative cultural-stiintifice atestă dorinţa de a realiza, 
după modelul marilor centre intelectuale din Europa, instrumente si mijloace de lucru potrivite pentru 
nevoile de studiu si de cercetare ale primelor generaţii de studenti. 

Dacă luăm ca reper cataloagele grădinilor botanice din București (Hofman, 1866) si din Iași (Fétu, 
1871) descoperim în cuprinsul acestora practica aparent bizară de a traduce în limba română denumirile 
savante ale plantelor stabilite după „sistema lui Lineu” (Fétu, 1873, p. 76). Cît de curioase trebuie să 
le fi părut cititorilor nefamiliarizati cu tipicul codificărilor biologice!” denumiri precum Asfodel galben 
(Asphodelus luteus), Zambilá motatá (Muscari comosum Miller) sau Funkia albă (Funkia alba Sweet)! 
Si cit de exotice trebuie să fi fost considerate, la prima vedere, nume de plante calchiate precum Camelină 
cultivată (Camelina sativa), Isatidă plumbia (Isatis lævigata) sau Miagră străpunsă (Myagrum perfolia- 
tum)! 

Reacţii publice precum cea exprimată de Simeon Mangiuca indică, pe de o parte, contactul fragil cu 
perspectiva savanților asupra bibliotecii naturii si, pe de altă parte, socul provocat de dezvăluirea acestui 
labirint surprinzător. Scriind cá artificiul traducerii nu face decît să complice lucrurile si să ridiculizeze 
sau să strice limba cea veche si curată a poporului, comentatorii de ocazie nu par să fi luat în considerare 
amănuntul deloc trivial că nu toate plantele din această lume erau cunoscute și denumite de români. 
Prin urmare, multe denumiri noi de plante au fost create prin calchiere, prin împrumut sau prin recurs 
la vocabularul deja existent de fitonime. Aşadar, energiile de semnificare ale limbajului au fost valorificare 
pentru a crea un stil apt să exprime reflectia științifică, însă procesul de standardizare terminologică are 
implicaţii semiotice formidabile, dat fiind că limba este, ca și natura, un labirint: „în mijlocul acestui 
labirint de semnificatiuni ale aceleiași vorbe, fără un fir al Ariadnei, este cineva foarte expus a se confunda 
şi rătăci” (Laurian & Massim, 1871, p. xii). În labirintul înşelător al cuvintelor, metaforele nasc metafore 


10. Așadar noi avem: mai multe asociatiuni științifice, două muzee, două grădini botanice, mai multe școli publice (peste 
2.400 — n.r.), cari, între altele sînt menite să contribuie la și ele la propagarea științelor fizico-naturale (...), 15 gimnazii, 6 licee, 
8 seminarii, 2 universități: cea din Iași cu trei facultăți: litere, științe si drept, acea din Bucureşti, pe lîngă acestea si o facultate 
de medicină, de care depinde şcoala de farmacie si veterinară, 35 de şcoli private de ambe sexe, în care intră Institutul academic 
şi Liceul nou din Iaşi” (Fétu, 1873, p. 18). 

11 Dr. L Szabo, a fácut incá din anul 1842 mai multe excursiuni botanice in Moldova, la care ocaziune el a adunat un 
însemnat număr de plante, cu cari a format un ierbar ce contine 2844 de exemplare de diferite specii de plante, cari se conservă 
şi astăzi în muzeul de stiinte naturale din Iași, paguba însă este că ierbarul în chestiune a rămas neclasificat" (Fétu, 1873, Anexa 
B, p. 75). 

12 În astfel de procedură spre a batjocori botanica română mai vîrtos excelează sus citatul catalog al plantelor grădinii 
botanice din București din anul 1866 şi acestea să fie zise spre ruşinea României” (Mangiuca, 1874, p. 513). 


P Exemple preluate din Hofman (1866, p. 4, 26). 

(Laurian & Massim, 1871, p. xiii). 


6. Spirala traducerii 


Cu toate că, în secolul al XIX-lea, latina a cedat limbilor vernaculare locul de onoare în exprimarea cunoaș- 
terii savante, învățații nu au renunţat la tradiţia de a valorifica bazele greco-latine ale limbajului ştiinţific 
pentru a crea cuvinte noi. Stabilitatea desemnării întreţine viaţa terminologiilor culte, astfel că, în studiul 
ştiinţific al plantelor, „cuvintele tehnice introduse în ultimele două secole si jumătate au rămas în esenţă 
aceleași: ‘petal (petalum), ‘anther’ (anthera), “polen” (pollen), 'carpel' (carpellum) si "stigma (stigma) în 
engleză, “petale, “anthere, ‘pollen, 'carpelle' si “stigmate” în franceză, ‘petalo, 'anthera, ‘polline, "carpello' 
şi 'stimma' în italiană, ‘pétala (port.), ‘pétalo’ (span.), ‘antera, “polen, 'carpelo' si ‘estigma în portugheză 
şi spaniolă, “petale, ‘antere, “polen, “carpelă si 'stigmat' in română” (adaptare după Stearn, 2013, p. 44). 

Istoria culturală a termenilor ştiinţifici are, de regulă, o țesătură complicată. Puţini dintre vorbitorii de 
rînd au conştiinţa că plante ornamentale precum begoniile (cf. Fétu, 1871, p. 20), gentianele (cf. Hofman, 
1866, p. 20) sau primulele (cf. Hofman, 1866, p. 20) au dobindit nume provenite din „traducerea” denu- 
mirilor savante de gen abia dupá ce plantele respective au fost cultivate in grádinile botanice intemeiate 
la noi in jurul anului 1860. Ín astfel de cazuri, primele dovezi ale acestui proces de naturalizare lingvisticá 
pot fi descoperite în cataloagele care au stírnit indignarea apărătorilor botanicii populare. De altfel, aceste 
surse bibliografice culte nu sint doar excelente izvoare de nume popularizate prin calchiere partialá sau 
totală ori prin împrumut, ci si materiale care au contribuit la consolidarea vocabularului botanic referitor 
la cele mai diverse aspecte din viaţa plantelor: înfăţişare, habitat, întrebuințare etc. 

La un secol de la impunerea sistemului linnean, adaptarea terminologiei botanice la specificul limbilor 
moderne a presupus o reconsiderare a normelor privind denumirea plantelor. În consecință, la Congresul 
International de Botanică organizat la Paris în 1867 au fost adoptate noi reguli de stabilire a nomenclaturii 
binomiale. La art. 6, pe lîngă cerința linneană de a atribui plantelor nume binare latinești, a fost inclusă și 
prevederea că, la traducerea într-o limbă modernă a numelor latinești, denumirile rezultate „trebuie să aibă 
o cât mai mare asemănare cu denumirile originale” (Candolle, 1868, p. 18). Măsura nu avea numai rolul 
de a sustine stabilitatea terminologiei botanice, ci si de a cataliza popularizarea numelor savante de plante. 
Cataloagele primelor grădini botanice românești dovedesc, deci, că strategia de traducere legiferată la 
Congresul din 1867 era în uz încă din prima jumătate a secolului al XIX-lea, fiind valorificată de specialiști 
atît pentru a-i ajuta pe neofiti să înţeleagă ce caracteristici empirice ale plantelor se codifică în denumirile 
ştiinţifice, cit şi pentru a inlesni crearea unor nume „de lucru”. Pentru neavizati, insotirea unor denumiri 
de tipul Campanula barbata, Campanula alpina sau Campanula glomerata, cu adnotări precum clopotál 
bărbos, clopotál de munte sau clopotál adunat (Szabo, 2012, p. 214) poate părea artificială, opacă sau lipsită 
de sens. Pentru botanist, însă, adnotările sînt transparente şi transmit fie că planta are niște perișori lungi 
şi aspri ca firele de barbă sau că aceasta trăiește în regiunile montane, fie că florile sînt mici, dense si dispuse 
ca bobiţele unui ciorchine. Fără veriga acestor mici exercitii descriptive, astăzi nu am putea spune despre 
miros că e fetid sau fragrant, şi nici n-am putea vorbi despre plante aromatice dacă adjectivele neologice 
respective nu s-ar fi acomodat în limba română după ce au fost mai întîi preluare si prelucrate pe filieră 
cultă. 

În biblioteca naturii, cu cit o denumire savantă e mai veche, cu atît mai amplă e spirala evoluţiei sale (cf. 
Chirilă, 2019). De pildă, pentru plantele cunoscute la români prin denumiri populare cum ar fi gälbenele 
sau piciorul-cocosului, lucrările de botanică sistematică înregistrează genul Ranunculus, nume generic ce 
putea fi preluat de Linné de la înaintași precum Christian Mentzel sau Gaspard Bauhin (Gledhill, 2008, 
p. 5). Denumirea savantă are ca sursă lexicală lat. ranunculus, termen adoptat de Plinius cel Bătrîn (23-79 
d.Hr.) pentru a reda grecescul batrachion (“broscuţă!), folosit de Teofrast (ca. 340-287/6 î.Hr.) pentru a 
face referire la o plantă acvatică (cf. Stearn, 2013, p. 252). În Lexiconul de la Buda (1825), primul dicţionar 


al limbii române cu suport linnean, mentionarea genului Ranunculus figureazá in cinci definiti! ^: 


14 A m valorificat ediţia electronică realizată de un colectiv de cercetare coordonat de Maria Aldea [online]. 

a) boglari: o floare, altmintre ră(n)unchiu: ranunculus Linn.: boglárvirág : der Ranunkel oder 
Hahnenfuf; 

b)  calce-mică: scinteutá-galcinà: ranunculus ficaria, chelidonium minus Linn.: ara[n]nyal versengő: 
das kleine Schólkraut, Scharbockskraut, Feigwarzenkraut; 

c)  floare-broștească: o plantă: ranunculus acris Linn.: réti békavirág: der scharfe, brennende Hah- 
nenfufs, die schmalzblume; 

d)  ranunchiu: o floare: ranunculus: boglárvirág, der Ranunkel, Hahnenfuß; 

e)  snteufá: galbină: ranunculus ficaria vel chelidonium minus Linn.: aranny[a]l versengő: das 
kleine Schellkraut, Scharbockskraut, Feigwarzenkraut; 


Pe de o parte, astfel de inregistrári lexicale ne permit sá observám cá unele denumiri populare sint im- 
prumutate din alte limbi (rom. boglari — magh. Boglárvirág) ori indică formarea prin calchiere (rom. 
piciorul-cocosului — germ. Habnenfuff). Pe de altă parte, putem urmări cum s-a popularizat denumirea 
ştiinţifică: germ. Ranunkel, rom. ranunchi şi cum a fost aceasta „tradusă” în beneficiul posterităţii de 
primii farmacişti şi medici care au adoptat sistemul stabilit de Linné: lat. ranunculus acris — rom. floare 
broştească!5. În sfirgit, dicţionarul reflectă şi faptul că popularizarea denumirii culte a presupus intrarea 
în concurență cu forme lingvistice asemănătoare: ranunchi — rárunchi (‘rinichi’), iar etimologia populară 
favorizată de omonimia rZrunchi (rinichi, “măruntaie”) — răruncbi (plantă) a fost ocazional dublată si 
de o derivare sinonimică: rînzișoară (Ranunculus sceleratus L.; Pantu, 1906, p. 232). Aşadar, tălmăcirea 
codificărilor botanice pentru a le ingádui şi neștiutorilor de latină să descopere ce taine ascund denumirile 
savante ale plantelor a contribuit decisiv la răspîndirea metaforelor deliberate create de oamenii de ştiinţă. 
La începutul secolului al XX-lea, traducerea denumirilor botanice erudite era privită de specialisti nu ca 
o practică excentrică si nefirească, după cum aprecia Simeon Mangiuca, ci ca mecanism de îmbogăţire 
terminologicá a discursului științific: „Toate naţiunile mai înaintate în cultură şi-au stabilit nomenclatura 
botanică, dindu-le plantelor nume şi în diferitele limbi nationale pe lîngă numele ştiinţific. Aşa va trebui 
să facem şi noi, cînd învățații români se vor gîndi si la vulgarizarea ştiinţei şi cînd se va ivi lipsa unei chei 
pentru determinarea plantelor, care e cel mai elementar şi necesar mijloc de-a răspîndi dragostea pentru 
flori şi pentru natură. Multe plante ce cresc pe pămîntul românesc îşi au deja numele popular. Celealalte 
trebuesc botezate cu numiri artificiale, dar neaoşe românești, ce corăspund spiritului limbii şi-şi găsesc 
analogia în numirile deja existente” (Borza, 1910, p. 376). 


7. Observaţii finale 


Analiza succintă a clasificării $i nomenclaturii stabilitate de Linné în raport cu metafore ale scrisului cum ar 
fi CARTEA $i BIBLIOTECA ne permite să semnalám că spiritul cărturăresc al Iluminismului a prețuit foarte 
mul: tradiţia intelectuală a scrisului, care a devenit si mai bogată începînd cu secolul al XV-lea, odată cu 
apariţia şi dezvoltarea tiparului. După cum notează Umberto Eco (2016, p. 327-350), la întâlnirea dintre 
secolele al XVII-lea si al XVIII-lea, pe măsură ce ENCICLOPEDIA a devenit emblema simbolică a organiză- 
rii cunoaşterii, matricele metaforice tradiţionale ale scrisului au fost reconfigurate pentru a pune în valoare 
valenţe noi. În această privinţă, învăţaţi precum Carl von Linné au redefinit studiul naturii prin raportare 
la organizarea informaţională a unei biblioteci. Conform acestei viziuni, biblioteca naturii nu este altceva 
decît un labirint care așteaptă să fie explorat sistematic. Opera lui Aristotel a oferit firul călăuzitor prin 
labirintul lumii naturale, iar metafora marelui lant al fiinţei a avut rolul de a intruchipa ordinea și armonia 
ce caracterizează arhitectura naturii pe care divinitatea a creat-o. Desi seminţele teoriei evoluționiste care 
va înflori în operele unor mari naturalisti precum Alexander von Humboldt, Jean-Baptiste de Lamarck și 
Charles Darwin nu fuseseră încă plantate pe teren științific, metoda linneaná a făcut posibilă descrierea 
raţională, precisă si bine organizată a realitátilor din lumea naturală. 


PDictionarele de etnobotanică (Pantu, 1906) indică si urmările denominative ale deciziei de a traduce în limba română 
denumirea științifică: broschiză (p. 27). 

Din unghi semiotic, implicaţiile metodei naturale pe care a stabilit-o Linné depășesc cadrul taxonomic 
şi nomenclatural al biologiei întrucît pun în lumină configuraţia arborescentă a unui model de categorizare 
care a presupus corelarea unei scheme taxonomice potente cu un cadru nomenclatural ingenios construit. 
Altfel spus, naturalistul suedez a reunit tradiţia şi modernitatea într-un proiect care a deschis calea către 
adoptarea internaţională a unei metode simple, coerente si eficiente de a stabili identitatea oricărui spe- 
cimen în peisajul mai larg al vieţii. Așadar, denumirile binare latinești stabilesc coordonatele de sistem 
ale unor metafore deliberare a căror traducere sau împrumutare în diverse limbi moderne a consolidat 
stabilitatea și circulaţia internaţională a terminologiei biologice savante. Totodată, acest proces a îmbo- 
gátit vocabularele populare cu descendenţi ai unor creaţii lingvistice dezvoltate în limbajul ştiinţific. În 
biblioteca naturii fiecare lucru are locul său. 

Anexa A. Clasificarea bibliografică propusă de Carl von Linné: 
Bibliotheca Botanica (1735) 


PHYTOLOGI 


BOTANICI 


BOTANOPHILI 


COLLECTORES 


METHODICI 


I. PATRES 


II. COMMENTATORES 


III. ICHNIOGRAPHI 


IV. DESCRIPTORES 


V. MONOGRAPHI 


VI. CURIOSI 


VII. ADONISTAE 


VIII. FLORISTAE 


IX. PEREGRINATORES 


X. PHILOSOPHI 


XI. SYSTEMATICI 


I. 
XII. NOMECLATORES 2 
3 
4. 


XIII. ANATOMICI 


XIV. HORTULANI 


XV. MEDICI 


XVI. ANOMALI 


t 
t 
t 
: 
t 
t 
fe 
t 


VĂ 
8. 


Romani 
Asiatici 
Arabes 

Barbari 


Teophrasti 
. Dioscoridis 
Plinii 
Avicennae 
Mesues 


. Monstrosi 
Rudes 
Usitatissimi 
Nitidissimi 


. Neglecti 
Usitatissimi 
Selecti 
Particulares 


Auctores 
Disputatores 


Europaei 
Exotici 
3. Museographi 


1. Publici 
2. Privati 


. Sueci 

. Dani 

. Germani 

. Belgae 

. Britanni 
6. Galli 
Portugalli 
Hispani 


10. Hungari 
11. Poloni 

12. Moscovitae 
13. Extranei 


l. 


Europaei 


. Asiatici 


3. Africani 


4. Americani 


Oratores 

. Eristici 
Physiologi 
Institutores 


. Heterodoxi 
2. Universales 
3. Particulares 


Synonimistae 
Critici 
Etymologi 
Lexicographi 


Practici 
Theoretici 


1. Universales 
2. Particulares 


. Astrologi 

. Chemici 

. Observatores 
Mechanici 

. Signatores 

6. Chymologi 

7. Botanosystematici 


. Poétae 

. Theologi 
Bibliothecari 
Biologi 

. Miscellanei 


